Da chunt mer gad nuch es Gschichtli z Sinn. Wo mer vor Jaare emaal i dr «Sunne» mitem Jasse dure gsii sind und d Poliziistund gnaachet het oder amänd schu verbii gsii isch, heimer üs a ds  Zale gmacht. Do seit dr Gämsjeger-Jaagg zum Marteli: «Bring mer nuch e gueti Schoggelaade zum hei nii.» Mir häd echlei komisch glueget, wil mer gwüsst heid, as dr Jaag gar nüd e Süesse gsii isch und sowiso selte tedlet het. «Was hesch poosget, as diim Fämmi mosch e Schoggi heibringe?» het dr Gschwänd-Wälti welle wüsse. Dr Jaagg het zeerscht es Wiili gschwige, isch do aber glich uusgruggt: «Ja weisch, ds Fämmi hetmer doch bi Liib und Lebe verbote, Chnoblech i d Gämsbeizi z tue, wil si deer nüd mag gschmögge.  Aber mir sind halt do glich es paar Zecheli inigruutschet, und etz chaflet si nu a de Heerdöpfel umme und macht Böllenauge, wänns Pfeffer git. Und da wetti etz es Gleich tue, as si wider echlei friinet.» - «Jää, bi Heerdöpfel und Schoggelaade sig schints schu mängi wider aahänglicher worde», het do dr Sagä-Bälz nuch gschpöttlet.